**NEXSTIM OYJ:N HALLITUKSEN JA HALLITUKSEN VALIOKUNTIEN EHDOTUKSET VARSINAISELLE YHTIÖKOKOUKSELLE**

**NIMITYSVALIOKUNNAN EHDOTUS VARSINAISELLE YHTIÖKOKOUKSELLE**

* **Nexstim Oyj:n nimitysvaliokunta,** joka edustaa suurimpia osakkeenomistajia, **ehdottaa** 28.3.2018 pidettävälle varsinaiselle yhtiökokoukselle, että hallituksen jäsenten määräksi vahvistetaan viisi (5) jäsentä. Hallituksen jäsenet valitaan seuraavaan yhtiökokoukseen päättyvän jakson ajaksi.
* **Nimitysvaliokunta ehdottaa**, että suostumuksensa mukaan Ken Charhut, Tomas Holmberg, Rohan Hoare, Martin Jamieson ja Juliet Thompson valitaan uudelleen hallituksen jäseniksi, Martin Jamieson hallituksen puheenjohtajaksi ja Juliet Thompson varapuheenjohtajaksi. Ken Charhut, Tomas Holmberg, Rohan Hoare ja Juliet Thompson ovat riippumattomia suhteessa yhtiöön. Martin Jamieson on yhtiön toimitusjohtaja.

Palkkiot ja matkakustannusten korvaus

* **Nimitysvaliokunta ehdottaa**, että yhtiökokouksessa valituille hallituksen jäsenille maksetaan palkkio vuoden 2019 yhtiökokouksen loppuun päättyvältä jaksolta seuraavasti:
  + 36 000 euroa niille hallituksen jäsenille, joiden kotipaikka on Yhdysvalloissa ja 27 000 euroa niille jäsenille, joiden kotipaikka on Euroopassa. Epäilysten välttämiseksi hallituksen puheenjohtajalle ei makseta palkkiota hänen ollessaan myös yhtiön toimitusjohtaja.
  + Yhtiön hallituksessa toimii kolme valiokuntaa: nimitysvaliokunta, tarkastusvaliokunta ja palkitsemisvaliokunta. Hallituksen jäsenille maksetaan palkkiot valiokuntatyöskentelystä seuraavasti: puheenjohtajalle 10 000 euroa vuodessa ja valiokuntien jäsenille 5 000 euroa.
* Lisäksi **nimitysvaliokunta ehdottaa**, että hallituksen jäsenten kohtuullisiksi katsottavat matkakustannukset korvataan.
* **Nimitysvaliokunta ehdottaa**, että hallituksen jäsenet sijoittavat puolet hallituspalkkioista yhtiön osakkeisiin.

Sitouttava osakepalkkio-ohjelma hallituksen jäsenille ansaintakaudella 2018-2019

* **Nimitysvaliokunta ehdottaa**, että hallituksen jäsenet, jotka ovat riippumattomia suhteessa yhtiöön, ovat kohderyhmänä sitouttavassa osakepalkkio-ohjelmassa, joska yhtiökokous päätti vuonna 2016. Martin Jamieson ei voi saada osakeyksiköitä em. ohjelman mukaisesti hänen ollessa myös yhtiön toimitusjohtaja, mutta voi osallistua muihin osakepohjaisiin kannustinpalkkiojärjestelmiin yhtiön hallituksen päättämillä ehdoilla.
* **Nimitysvaliokunta ehdottaa**, että vuoden 2018 palkkioiden suuruus määritetään euromääräisenä.
* **Nimitysvaliokunta ehdottaa**, että hallituksen kaikille jäsenille maksettavan bruttopalkkion arvo on yhteensä 12 500 euroa ansaintakautena 2018–2019. Tarkoituksena on ehdottaa myös vuoden 2019 yhtiökokoukselle yhtä suurien palkkioiden antamista hallituksen jäsenille.
* **Nimitysvaliokunta ehdottaa**, että ohjelman mukaiset palkkiot maksetaan hallituksen jäsenille yhtiön osakkeina kuukauden kuluessa vuoden 2019 ja 2020 yhtiökokouksista. Allokoitu palkkio ansaintakaudelta 2018–2019 maksetaan neljän viikon kuluessa vuoden 2019 yhtiökokouksesta.
* **Nimitysvaliokunta ehdottaa,** että osallistujille suositellaan vahvasti palkkiona maksettujen osakkeiden pitämistä niin kauan kuin he toimivat hallituksen jäsenenä.

**TARKASTUSVALIOKUNNAN EHDOTUKSET VARSINAISELLE YHTIÖKOKOUKSELLE**

* Hallituksen **tarkastusvaliokunta ehdottaa**, että hyväksytty tilintarkastusyhteisö PricewaterhouseCoopers Oy, joka on nimittänyt Martin Grandellin päävastuulliseksi tilintarkastajaksi, valitaan yhtiön tilintarkastajaksi seuraavaan varsinaiseen yhtiökokoukseen päättyvän jakson ajaksi.
* **Tarkastusvaliokunta ehdottaa**, että tilintarkastajille maksetaan kohtuullinen palkkio yhtiön hyväksymän laskun mukaan.

**HALLITUKSEN EHDOTUKSET VARSINAISELLE YHTIÖKOKOUKSELLE**

Voitonjako

**Hallitus ehdottaa** varsinaiselle yhtiökokoukselle, ettei tilikaudelta 1.1.–31.12.2017 makseta osinkoa ja että tilikauden tappio kirjataan tappiotilille.

Rahoitusjärjestelyyn liittyvät päätökset

## *Rahoitusjärjestelyn kuvaus*

Nexstim ilmoitti 16.10.2017 julkaistulla yhtiötiedotteella käyvänsä neuvotteluja eurooppalaisen kasvulainarahoittajan kanssa yhtiötiedotteessa kuvatun rahoitusjärjestelyn ("Rahoitusjärjestely") toteuttamisesta. 11.12.2017 julkaistulla yhtiötiedotteella Nexstim ilmoitti tehneensä Rahoitusjärjestelyä koskevan lainasopimuksen Kreos Capital V (UK) Limitedin ("Kreos") kanssa. Rahoitusjärjestelyssä Kreos antaa Nexstimille 4 miljoonan euron etusijaisen vakuudellisen luoton, josta nostetut lainat kerryttäisivät 10,75 %:n vuotuista korkoa ("Lainasopimus").

Rahoitusjärjestely on ehdollinen varsinaisen yhtiökokouksen hyväksynnälle.

Koron lisäksi Nexstimin on Lainasopimuksen mukaan maksettava seuraavat kulut ja palkkiot:

* 40.000 euron lainanmyöntöpalkkio;
* 1,75 % palkkio laskettuna Lainasopimuksen mukaisesta luotosta nostettujen lainan määrästä; ja
* jos Lainasopimuksen mukaista luottoa ei nosteta kokonaisuudessaan, 1,00 % palkkio laskettuna nostamattoman luoton määrästä, kuitenkin siten, ettei palkkiota makseta jos yhtiökokous ei hyväksy Rahoitusjärjestelyä.

Lainasopimuksen mukaisten velkojen vakuudeksi Nexstim ja sen tytäryhtiöt panttaavat vakuussopimuksilla ("Vakuussopimukset"):

* Nexstimin pankkitilit, Nexstimin omaisuuteen vahvistetut yrityskiinnityspanttivelkakirjat, konsernilainasopimuksiin perustuvat saatavat, sopimuksessa yksilöidyt Nex 10 ‑patenttiperheen ja Nex 15 ‑patenttiperheen patentit ja tavaramerkit, Nexstimin Yhdistyneissä kuningaskunnissa sijaitsevan tytäryhtiön, Nexstim Ltd:n, osakkeet sekä Nexstimin saksalaisen tytäryhtiön Nexstim Germany GmbH:n osakkeet;
* Nexstimin yhdysvaltalaisen tytäryhtiön Nexstim, Inc.:in osakkeet sekä sen panttauskelpoisen omaisuuden; sekä
* Nexstimin saksalaisen tytäryhtiön Nexstim Germany GmbH:n pankkitilit ja saatavat.

Vakuussopimukset sisältävät myös Nexstimin yhdysvaltalaisen tytäryhtiön Nexstim, Inc.:in takaussitoumuksen.

Rahoitusjärjestely sisältää myös Nexstimin uusiin osakkeisiin oikeuttavien warranttien antamisen ("Warrantit"). Warranttien antamisesta sovittaisiin Nexstimin ja Kreos Capital V (Expert Fund) LP:n välisessä warranttisopimuksessa ("Warranttisopimus"). Uusien osakkeiden enimmäislukumäärä, johon Warrantit oikeuttaisivat, olisi 1.739.761 (ollen Warranttisopimuksessa tarkemmin määritellyllä tavalla laskettuna 480.000 jaettuna Nexstimin osakkeen kolmen kuukauden kaupankäyntimäärillä painotetulla keskihinnalla).

Rahoitusjärjestelyn tuotot käytettäisiin ensisijaisesti Nexstim NBT®- ja NBS-tuotteiden markkinoille tuonnin edistämiseen Euroopassa ja erityisesti Yhdysvalloissa.

Rahoitusjärjestelyn toteuttamiseksi hallitus ehdottaa, että varsinainen yhtiökokous päättää (i) hyväksyä Rahoitusjärjestelyn ja (ii) valtuuttaa hallituksen päättämään Warranttien eli osakkeisiin oikeuttavien erityisten oikeuksien antamisesta.

Seuraavat hallituksen ehdotukset alla muodostavat kokonaisuuden, jonka kaikkien yksittäisten kohtien hyväksymisestä on päätettävä yhtenä päätöksenä.

## *Rahoitusjärjestelyn hyväksyminen*

**Hallitus ehdottaa**, että varsinainen yhtiökokous hyväksyisi Rahoitusjärjestelyn sekä siihen liittyvän Lainasopimuksen, Vakuussopimukset sekä Warranttisopimuksen.

## *Hallituksen valtuuttaminen päättämään osakkeisiin oikeuttavien erityisten oikeuksien antamisesta*

**Hallitus ehdottaa**, että varsinainen yhtiökokous valtuuttaisi hallituksen päättämään yhdellä tai useammalla päätöksellä osakeyhtiölain (624/2006 muutoksineen) 10 luvun 1 §:n mukaisten osakkeisiin oikeuttavien erityisten oikeuksien antamisesta Rahoitusjärjestelyn toteuttamiseksi ja Warranttien antamiseksi Kreos Capital V (Expert Fund) LP:lle edellä ja jäljempänä mainitun mukaisesti.

Tämän kohdan mukaisten osakkeisiin oikeuttavien erityisten oikeuksien (Warranttien) nojalla liikkeeseen laskettavien uusien osakkeiden tai luovutettavien Nexstimin hallussa olevien omien osakkeiden kokonaismäärä on enintään 1.739.761 osaketta, joka vastaa noin 1.86 % Nexstimin osakkeiden ja äänten nykyisestä määrästä.

Hallitus valtuutetaan päättämään kaikista muista osakkeisiin oikeuttavien erityisten oikeuksien antamisen ehdoista. Osakkeisiin oikeuttavien erityisten oikeuksien antamiseen on erityisen painavat taloudelliset syyt, sillä oikeuksien antaminen liittyy Rahoitusjärjestelyyn, jota hallituksen arvion mukaan tarvitaan Nexstim NBT®- ja NBS-tuotteiden markkinoille tuonnin edistämiseen Euroopassa ja erityisesti Yhdysvalloissa.

Valtuutus on voimassa viisi (5) vuotta varsinaisen yhtiökokouksen päätöksen ajankohdasta. Tämä valtuutus ei korvaa hallitukselle annettuja aikaisempia valtuutuksia.

Hallituksen valtuuttaminen päättämään osakeannista sekä optio-oikeuksista ja muiden osakkeisiin oikeuttavien erityisten oikeuksien antamisesta

* **Hallitus esittää**, että varsinainen yhtiökokous valtuuttaa hallituksen päättämään yhtiön osakeannista sekä optio-oikeuksien myöntämisestä ja muiden osakkeisiin oikeuttavien erityisten oikeuksien myöntämisestä osakeyhtiölain 10. luvussa tarkoitetulla tavalla seuraavasti:
  + Valtuutuksen nojalla annettavat osakkeet ovat yhtiön uusia tai yhtiön hallussa olevia osakkeita. Valtuutuksen nojalla annettavien osakkeiden lukumäärä voi olla yhteensä enintään kaksikymmentä miljoonaa (20 000 000) osaketta, mikä on noin seitsemäntoista pilkku kuusikymmentäviisi (17,65 %) prosenttia yhtiön kaikista osakkeista osakeannin jälkeen, mikäli uusia osakkeita lasketaan liikkeelle. Osakkeita ja optio-oikeuksia tai osakkeisiin oikeuttavia erityisiä oikeuksia voidaan antaa yhdessä tai useammassa erässä.
  + Hallitus valtuutetaan päättämään kaikista osakeannin ehdoista ja myöntämään osakkeisiin oikeuttavat erityiset oikeudet. Hallitus valtuutetaan päättämään suunnatusta osakeannista ja myöntämään osakkeisiin oikeuttavia erityisiä oikeuksia ja poikkeamaan osakkeenomistajien etuoikeudesta osakkeiden merkintään, mikäli yhtiöllä on painava taloudellinen syy menetellä näin.
* Ehdotettu valtuutus ei korvaa yhtiökokouksen aiemmin antamia ja rekisteröityjä valtuutuksia päättää osakeannista sekä optio-oikeuksista ja muiden osakkeisiin oikeuttavien erityisten oikeuksien antamisesta.
* Valtuutus on voimassa yhden (1) vuoden varsinaisen yhtiökokouksen päätöksestä.
* Yhtiö aikoo käyttää valtuutusta tulevien rahoitustarpeiden täyttämiseen sekä mahdollisten yritysfuusioiden ja -ostojen toteuttamiseen ja muihin yhtiön tarkoituksiin.

*Hallituksen valtuuttaminen hallituksen jäsenille annettavan osakepalkkiojärjestelmän sekä yhtiön johdon ja henkilöstön pitkän aikavälin kannustinohjelmien toteuttamiseen*

* **Hallitus esittää**, että yhtiökokous valtuuttaa hallituksen päättämään osakeannista sekä optio-oikeuksien ja muiden osakkeisiin oikeuttavien erityisten oikeuksien antamisesta osakeyhtiölain 10. luvussa tarkoitetulla tavalla seuraavasti:
  + Valtuutuksen nojalla annettavat osakkeet ovat yhtiön uusia tai yhtiön hallussa olevia osakkeita. Valtuutuksen nojalla annettavien osakkeiden lukumäärä voi olla yhteensä enintään kolme miljoonaa (3 000 000) osaketta. Määrä on noin kolme pilkku yksitoista (3,11 %) prosenttia yhtiön kaikista osakkeista osakeannin jälkeen, mikäli uusia osakkeita lasketaan liikkeelle. Osakkeita tai osakkeisiin oikeuttavia erityisiä oikeuksia voidaan antaa yhdessä tai useammassa erässä.
  + Hallitus valtuutetaan päättämään kaikista osakeannin ehdoista ja myöntämään osakkeisiin oikeuttavat erityiset oikeudet. Hallitus valtuutetaan päättämään suunnatusta osakeannista ja myöntämään osakkeisiin oikeuttavia erityisiä oikeuksia ja poikkeamaan osakkeenomistajien etuoikeudesta osakkeiden merkintään, mikäli yhtiöllä on painava taloudellinen syy menetellä näin. Valtuutusta voidaan käyttää myös kannustinten järjestämiseen ja hallituksen palkkioiden maksamiseen.
* Ehdotettu valtuutus ei korvaa yhtiökokouksen aiemmin antamia ja rekisteröityjä valtuutuksia päättää osakeannista sekä optio-oikeuksista ja muiden osakkeisiin oikeuttavien erityisten oikeuksien antamisesta.
* Valtuutus on voimassa viisi (5) vuotta varsinaisen yhtiökokouksen päätöksestä.
* Yhtiö aikoo käyttää valtuutusta hallituksen jäsenille annettavan osakepalkkiojärjestelmän ja yhtiön johdon ja henkilöstön pitkän aikavälin kannustinohjelmien toteuttamiseen.